岳州九日宴道觀西閣
作者：張說
朝代：唐

paragraphs: 搖落長年歎，蹉跎遠宦心。
北風嘶代馬，南浦宿陽禽。
佳此黃花酌，酣餘白首吟。
涼雲霾楚望，濛雨蔽荆岑。
登眺思清景，誰將眷濁陰。
釣歌出江霧，樵唱入山林。
魚以嘉名采，木爲美材侵。
大道由中悟，逍遙匪外尋。
參佐多君子，詞華妙賞音。
留題洞庭觀，望古意何深。